Document ID: /fineweb-2-swissfilter-quality_10-filterrobots/filtered/02155.jsonl.gz/2

Pomeranje sata za jedan čas unazad - sa 3h na 2h
- kojim počinje zimsko računanje vremena treba obaviti u nedelju 25. oktobra.
U nedelju 25. oktobra, tačnije u noći subotu na nedelju počinje zimsko računanje vremena u 2020. godini, pomeranjem za
jedan čas unazad - vreme u 3:00 računa se kao 2:00 sata.
U slučaju da koristite pametni telefon, on će to učiniti umesto vas,
ali zato proverite obične telefone, ručne i zidne časovnike i vratite
ih za jedan sat unazad.
Praksa je da se svakog poslednjeg vikenda u oktobru pomera sat i prelazi na zimsko računanje vremena, a ovo pitanje je regulisano zakonom u većini evropskih zemalja i u Srbiji.
Cela ideja o uvođenju promene vremena zasnovana je na astronomskoj okolnosti da u januaru sunce izlazi oko 8 sati, a
zalazi oko 16, dok u julu kada je dan znatno duži sunce izlazi pre
5 a zalazi posle 21 sat. Budući da ljudi svoje aktivnosti svakog
dana započinju u isto vreme tokom cele godine oko 7 sati,
sredinom leta se gubi na taj način dva sata dnevnog svetla.
Danas na svetu 110 od 192 države koristi takozvano letnje
računanje vremena. Ne koristi se u Japanu, Kini, južnoj Koreji
i širom afričkog kontinenta gde ova mera nikad nije uspela. U
većem delu sveta ovaj dogovor se smatra zgodnim načinom da
se u letnjim mesecima dnevna svetlost duže zadrži.
Evropski parlament je 4. marta 2019. godine izglasao da se ukida pomeranje sata od 2021. godine, pa će tako sve zemlje EU morati
da odaberu letnje ili zimsko računanje vremena.
Zagovornici ove odluke tvrde da je ukidanje letnjeg i zimskog računanja vremena korisno za uštedu energije, dok protivnici tvrde suprotno. Predloženo je da izmena vremena poslednje nedelje u martu 2021. godine treba da bude i poslednja za zemlje EU koje se odluče za letnje računanje vremena.
Izvor: mondo.rs
Objavljeno: 19.10.2020
❮ Nazad